**ΨΗΦΙΣΜΑ**

**Για την επιδότηση στέγασης σε εκπαιδευτικούς**

Όπως είναι γνωστό, στην αρχή κάθε σχολικής χρονιάς χιλιάδες εκπαιδευτικοί διασχίζουν τη χώρα και φτάνουν πολλά χιλιόμετρα μακριά από τον τόπο κατοικίας τους. Κι εκεί, εκτός από τα άλλα μεγάλα προβλήματα της εκπαίδευσης που συναντάνε, αντιμετωπίζουν το οξυμένο πρόβλημα της στέγασης. Βιώνουν μια αντιμετώπιση από το κράτος που δεν ταιριάζει προς τους δασκάλους των παιδιών του ελληνικού λαού.

Το πρόβλημα της στέγασης που αντιμετωπίζουν οι εκπαιδευτικοί στα νησιά, είναι σοβαρό.

Καλούνται να πληρώσουν για ενοίκιο το 1/3 του μισθού τους ή και περισσότερο όταν πρόκειται για αναπληρωτές ή και νεοδιόριστους εκπαιδευτικούς. Μαζί με τους λογαριασμούς των ΔΕΚΟ τον χειμώνα, μένουν ελάχιστα για σίτιση, μετακίνηση και άλλες βασικές ανάγκες.

Το Δημοτικό Συμβούλιο του Δήμου Λήμνου, στηρίζει τα αιτήματα των εκπαιδευτικών Ομοσπονδιών ΔΟΕ, ΟΛΜΕ και των πρωτοβάθμιων σωματείων των εκπαιδευτικών για να δοθεί λύση στο ζήτημα αυτό.

Με δεδομένο τον μικρό προϋπολογισμό του Δήμου Λήμνου, καλούμε την κυβέρνηση, το Υπουργείο Παιδείας, το Υπουργείο Εσωτερικών, σε συνεργασία με την Περιφέρεια Βορείου Αιγαίου και τον Δήμο Λήμνου, με κρατική χρηματοδότηση, να λύσουν το σοβαρό αυτό πρόβλημα, για όλους τους εκπαιδευτικούς που υπηρετούν στα σχολεία της Λήμνου, πρωτίστως για τους αναπληρωτές και τους νεοδιόριστους εκπαιδευτικούς.